b'\n_START_ARTICLE_\nZenonas Alaun\xc4\x97\n_START_PARAGRAPH_\nZenonas Alaun\xc4\x97 (1930\xc2\xa0m. vasario 26 d. Pa\xc5\xa1iek\xc5\xa1\xc4\x8di\xc5\xb3 k., Antaliept\xc4\x97s vals\xc4\x8dius, Zaras\xc5\xb3 apskritis\xc2\xa0\xe2\x80\x93 2004\xc2\xa0m. gruod\xc5\xbeio 22 d. Vilniuje)\xc2\xa0\xe2\x80\x93 Vilniaus universiteto Chemijos instituto sektoriaus vadovas, chemijos moksl\xc5\xb3 nostrifikuotas daktaras.\n_START_SECTION_\nBiografija\n_START_PARAGRAPH_\nGim\xc4\x97 valstie\xc4\x8di\xc5\xb3 Broniaus ir El\xc5\xbebietos (Vitait\xc4\x97s) Alauni\xc5\xb3 \xc5\xa1eimoje, mok\xc4\x97si Antaliept\xc4\x97s pradin\xc4\x97je mokykloje, 1949\xc2\xa0m. baig\xc4\x97 Duset\xc5\xb3 gimnazij\xc4\x85. _NEWLINE_1949\xe2\x80\x931955\xc2\xa0m. studijavo ir baig\xc4\x97 Vilniaus universiteto Chemijos fakultet\xc4\x85. 1955\xc2\xa0m. prad\xc4\x97jo dirbti universiteto chemijos ir chemines technologijos institute laborantu. Tais pa\xc4\x8diais metais pasi\xc5\xb3stas \xc4\xaf Maskv\xc4\x85, kur iki 1958\xc2\xa0m. mok\xc4\x97si Moksl\xc5\xb3 akademijos N. Zelinskio Organin\xc4\x97s chemijos instituto aspirant\xc5\xabroje. Gr\xc4\xaf\xc5\xbe\xc4\x99s \xc4\xaf Vilni\xc5\xb3, 1958\xe2\x80\x931962 m. dirbo Chemijos institute jaunesniuoju moksliniu, nuo 1962\xc2\xa0m. vyresniuoju moksliniu bendradarbiu, 1980\xe2\x80\x931993\xc2\xa0m. to paties instituto Organini\xc5\xb3 jungini\xc5\xb3 analiz\xc4\x97s ir kondicionavimo laboratorijos vadovu bei sektoriaus vadovu. _NEWLINE_1960\xc2\xa0m. Vilniaus universitete apgyn\xc4\x97 darb\xc4\x85 chemijos moksl\xc5\xb3 kandidato laipsniui \xe2\x80\x9eOrganini\xc5\xb3 molekuli\xc5\xb3 atomini\xc5\xb3 grupi\xc5\xb3 tarpusavio s\xc4\x85veikos tyrimai optiniais metodais\xe2\x80\x9c (vadovas P. \xc5\xa0orygin)._NEWLINE_Ved\xc4\x99s; \xc5\xbemona Zita Asta Kuzmait\xc4\x97 (g. 1931), dukros Dalia Matijkien\xc4\x97 ir Laima Burneikien\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nAtliko \xc4\xafvairius mokslinius tyrimus (organini\xc5\xb3 jungini\xc5\xb3 strukt\xc5\xabra, chemini\xc5\xb3 jungini\xc5\xb3 analiz\xc4\x97 molekulin\xc4\x97s spektroskopijos, chromatografijos ir cheminiais metodais). Paskelb\xc4\x97 64 mokslinius straipsnius, su kitais padar\xc4\x97 3 i\xc5\xa1radimus, Vilniaus universiteto Chemijos fakultete skait\xc4\x97 molekulin\xc4\x97s spektroskopijos special\xc5\xb3 kurs\xc4\x85.'